b'\n_START_ARTICLE_\nVinko Novak\n_START_SECTION_\n\xc5\xbdivljenje in delo\n_START_PARAGRAPH_\nNovak je \xc5\xbee kot trgovski pomo\xc4\x8dnik in trgovec v \xc5\xa0entvidu pri Ljubljani in kasneje v Ljubljani v prostem \xc4\x8dasu mnogo risal. Tiskar J. Krajec iz Novega mesta in J. Pfeifer, upravitelj kri\xc5\xbeni\xc5\xa1kega reda in koncipist de\xc5\xbeelne vlade v Ljubljani, sta ga pridobila, da je napravil kopije za Kraj\xc4\x8dev ponatis Valvasorjevega dela Die Ehre des Hertzogthums Crain, ki ga je Krajc v letih 1877\xe2\x88\x921879 izdajal v snopi\xc4\x8dih. Pozneje je opustil poklic trgovca ter risal in slikal diplome, portrete, pokrajine, tiho\xc5\xbeitja in cerkvene slike. Slikal je z vodenimi in oljnatimi barvami. Naslikal je npr. sv. Jo\xc5\xbeefa za \xc5\xa0tepanjo vas, portretiral svoje doma\xc4\x8de in S. Gregor\xc4\x8di\xc4\x8da. Zadnja leta je posebno rad slikal pokrajine, npr. Dobrovo (1908), ljubljanski grad (1908), Fu\xc5\xbeine pri Ljubljani, Skaru\xc4\x8dino ob luninem svitu, Kranjsko goro, \xc5\xa0marno goro, Bled. K Sienkiewiczevemu romanu Z ognjem in me\xc4\x8dem je napravil 6 oljnih slik.'